
Poli-dimetil-sziloxán membránok (PDMS) alkalmazástechnikai és felskálázhatósági vizsgálata szén-dioxid tartalmú gázelegyek szeparációjára

Kulcsszavak: membránszeparáció;gázszeparáció;szén-dioxid-oxigén elválasztás;PDMS membrán
A különféle membrános műveletek számos előnyös tulajdonságuknak köszönhetően egyre elterjedtebbek az iparban és a membrános technológiákon belül az egyik leggyorsabban fejlődő terület a gázok szeparációja.
A különböző polimereket széles körben alkalmazzák és ezek az anyagok számos ipari termék alapját képezik, például membránmodulokat is gyártanak belőlük. A poli-dimetil-sziloxán (PDMS) a legszélesebb körben használt szerves polimer alapú szilikon, jó kémiai- és hőstabilitással, korrózióállósággal, rugalmassággal és gázáteresztő képességgel rendelkezik, ezért napjainkban a leggyakrabban használt membránanyag.
A szén-dioxid elektrokémiai átalakítása valamilyen redukált termékké (etilén, etanol, szén-monoxid) fontos útvonal az üzemanyagok, illetve a vegyi anyagok karbonsemleges előállításához. Az iparban a legtöbb esetben kompromisszumot kell kötni a szén-dioxid konverzió növelése és a downstream műveletek hatékonysága között, hiszen a folyamatok energiaigénye nagyon eltérő és a legtöbb esetben a CO2 leválasztás hatékonysága a downstream-ben nem élvez prioritást.
Napjainkban azonban felmerült egy olyan technológia (CO2R), amellyel a konverzió és a leválasztás hatékonysága egyaránt növelhető lehet. A folyamat során azonban CO2-O2 gázkeverék keletkezik amiből következik, hogy ezt a gázelegyet valamilyen módszerrel szét kell választani. A membránszeparáció optimális megoldás lehet az említett gázok szétválasztására, ha sikerül megtalálni a megfelelő anyagú és méretű membránmodult, valamint a megfelelő konstrukciót. Kutatásom célja ezen probléma lehetséges megoldásainak feltérképezése. Méréseim során 67% CO2, 33 % O2 összetételű gázkeveréket felhasználva, különböző membránmodulokat különböző mérési konstrukciókba helyezve vizsgálom a gázszeparáció hatékonyságát, vagyis, hogy a különböző beállítások mellett milyen tisztaságú CO2 érhető el.



